C 347/20

Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymistä koskevan hakemuksen perusteella muutetun yhtenäisen asiakirjan julkaiseminen

(2020/C 347/14)

Euroopan komissio on hyväksynyt tämän asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen.

Tämä vähäisen muutoksen hyväksymistä koskeva hakemus on saatavilla komission eAmbrosia-tietokannassa.

YHTENÄINEN ASIAKIRJA

”BRABANTSE WAL ASPERGES”

EU-nro: PDO-NL-01177-AM01 – 27.1.2020

SAN (X) SMM ( )

1. Nimi

”Brabantse Wal asperges”

2. Jäsenvaltio tai Kolmas Maa

Alankomaat

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Yleistä

Nimityksellä ”Brabantse Wal asperges” tarkoitetaan Brabantse Walin alueella tuotetun parsan syötäviä osia. Nimi viittaa yksinomaan 1-laatuluokan tuoreeseen parsaan.

Brabantse Wal asperges tarkoittaa ruokaparsan (Asparagus officinalis) syötäviä osia eli versoja, jotka pidetään kaupan kuorittuina tai kuorimattomina.

Brabantse Wal asperges saatetaan markkinoille kolmeen ryhmään lajiteltuna 1-laatuluokan tuotteena, jonka on täytettävä paksuuden ja värin suhteen seuraavat laatuvaatimukset:

— A valkoinen: paksuus 16–22 mm

— AA valkoinen: paksuus 22–28 mm

— AAA valkoinen: paksuus yli 28 mm

Paksuus saa poiketa enintään 1 millimetriä 10 painoprosentissa yhtä tuote-erää kohti.

Parsanversojen pituus on 20–24 cm. Pituuden sallittu poikkeama myyntiyksikköä kohti saa olla enintään 2 senttimetriä.

Vaatimukset 1-laatuluokkaan hyväksymiselle ovat seuraavat: parsanversojen on oltava suoria, tasaisen valkoisia ja vähintään 20 senttimetriä pitkiä, kärjessä ei saa olla väriä eikä se saa olla avoin tai ontto, parsojen on oltava vahingoittumattomia eikä niissä saa olla ruskeita läiskiä.

Aistinvaraiset ominaisuudet

Maku

Brabantse Wal asperges eroaa muista parsalaaduista kevyesti suolaisen ja lähes aina vailla karvautta olevan makunsa perusteella.

Ulkonäkö

Parsanversot ovat kirkkaan valkoisia.

3.3 Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Viljely ja sadonkorjuu tapahtuvat yksinomaan maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Jotta voidaan taata parsan laatu, tuoreus ja maantieteellinen yhteys, korjatut parsat on jäähdytettävä enintään 4 celsiusasteeseen vähintään 12 tunnin ajan.

Mitään säilöntämenetelmiä tai -käsittelyjä ei saa käyttää, mutta parsat voidaan asiakkaan pyynnöstä kuoria.

Tuottaja pakkaa parsat, jotta niiden alkuerä, tunnistettavuus ja laatu säilyvät. Pakkaamattomana parsan laatu heikkenee 12 tunnin kuluessa korjaamisesta kuivumisen ja värimuutosten vuoksi.

Kuluttajille ja ravintola-alalle tarkoitettua parsaa on saatavissa eri painoisissa erissä; se pakataan kuorimattomana muovipusseihin tai kuorittuna sinetillä suljettuihin muovirasioihin.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Brabantse Wal asperges -nimityksellä varustetun parsan pakkauksissa on oltava etiketti, jossa on EU:n suojatun alkuperänimityksen (SAN) tunnus sekä alla kuvattu tuotteen tunnus.

4. Maantieteellisen alueen tarkka rajaus

Rajattu maantieteellinen alue, jolla Brabantse Wal asperges -parsaa viljellään, sijaitsee Noord-Brabantin läänin lounaisosassa Bergen op Zoomin, Woensdrechtin (Wouwse plantagen kylä ja Kalmthoutse Heiden luonnonsuojelualue) kunnissa sekä osissa Steenbergenin ja Roosendaalin kuntia. Alueesta käytetään nimitystä ”Brabantse Wal”.

5. Yhteys maantieteelliseen alkuperään

Brabantse Wal asperge -parsan maku on mieto ja pehmeä, täysin tai lähes täysin vailla karvautta, hieman suolainen ja toisinaan kevyesti makeahko. Hienostuneen miedon ja neutraalin arominsa ansiosta se soveltuu moniin käyttötarkoituksiin, ja sitä on helppo yhdistää moniin eri ruokalajeihin. Tämä maku erottaa sen muista parsalaaduista.

Nimi ”Brabantse Wal asperges” on jo vuosia yhdistetty suoraan Brabantse Walin maantieteelliseen alueeseen. Brabantin lounaisosassa sijaitseva Brabantse Wal on kulttuurihistoriallisesti ja geologisesti mielenkiintoinen alue. Tämä maantieteellinen alue erottuu muuta ympäristöä hieman korkeamman sijaintinsa perusteella (wal = kohonnut maa). Tämä selittyy hiekkasedimentin kerääntymisellä.

Brabantse Walin kevyt, hyvin vettä läpäisevä hiekkapitoinen maaperä soveltuu erinomaisesti Brabantse Wal asperges -parsan viljelyyn, koska parsa pääsee kasvamaan hyvin irtonaisessa hiekkapitoisessa ja löyhässä maassa.

Brabantse Wal on Alankomaiden vanhin parsanviljelyalue, ja jo 1950-luvulla Bergen op Zoom oli maan tärkein parsanviljelyalue.

Viljelyala on noin 50 hehtaaria.

Maantieteellisellä alueella vallitsee leuto meri-ilmasto, jossa tuntuu voimakkaana myös Pohjanmerta lämmittävän läheisen Atlantin valtameren lämpimän Golfvirran vaikutus. Se aiheuttaa pääasiassa lännestä ja lounaasta puhaltavia tuulia, jotka tuovat suhteellisen kuivaa suolaista meri-ilmaa Zeelandista Brabantse Waliin. Nämä tuulet tavallaan törmäävät Brabantse Waliin, ja suolaisessa meri-ilmassa jäljellä oleva kosteus laskeutuu alueen hiekkaiseen maahan ja vaikuttaa Brabantse Wal asperges -parsan suolaiseen makuun.

Vesi on olennainen tekijä parsan maun kannalta. Suolainen pohjavesi, joka virtaa luonnollisella tavalla maan alla Kalmthoutse Heidesta Brabantse Walin läpi kohti Zeelandia, on 95-prosenttisesti vedestä koostuvan parsan pääasiallinen ravinteidenlähde. Hiekkapitoisen maan luontaisesti sisältämät vesiliukoiset kivennäisaineet vahvistavat parsan suolaista makua. Ylimääräinen kastelu heikentäisi tätä ominaisuutta, minkä vuoksi keinokastelua ei käytetä juuri koskaan. Siksi myös käytettäessä tätä parsaa ruuanlaitossa suolan lisääminen on tarpeetonta.

Brabantse Wal asperges -parsan erityispiirteet ovat viljelyalueen ilmaston ja maaperän lisäksi myös alueen pitkän parsanviljelyperinteen ja viljelijöiden sukupolvelta toiselle periytyneen asiantuntemuksen ansiota.

Parsan viljelyhistoria alueella on jatkunut jo vuosikymmeniä.

Huijbergenin luostarin kirjanpidossa mainitaan jopa vuonna 1685 hankittu parsaveitsi.

Brabantse Wal asperges -parsan viljely tapahtuu kestävällä tavalla yksinomaan avomaalla (sadonkorjuuajankohta huhtikuun puolivälistä kesäkuun loppuun).

Parsa kasvaa maan alla korkeissa penkereissä. Koska penkereiden sisään ei pääse auringonvaloa, pystysuoraan kasvavat parsanversot eivät pääse vihertymään vaan säilyvät valkoisina.

Kypsyneen parsakasvin kuihtuneet lehdet jätetään syksyyn asti pellolle, jotta kasvi voi käyttää hyväkseen sisältämiään lannoiteaineita.

Myöhään syksyllä kuihtuneet lehdet leikataan pois, ja keväällä istutetaan uusi parsakasvusto.

Brabantse Wal asperges -parsa korjataan käsin käyttäen tarvittaessa mahdollisesti rattaita, joiden avulla parsojen päälle asetettu muovipeite nostetaan ylös ja lasketaan sadonkorjuun jälkeen takaisin. Sadonkorjuu tapahtuu huhtikuun puolivälistä kesäkuun loppuun.

Brabantse Wal asperges -parsan viljely vaatii viljelijöiltä erityistä paneutumista ja asiantuntemusta.

Suhteellisen kuivan suolaisen meri-ilman ansiosta Brabantse Wal asperge -parsa ei juurikaan altistu kasvitaudeille, minkä vuoksi tarvitaan vähemmän torjunta-aineita kuin parsaviljelmillä yleensä.

Myös viljelmien huolellinen tarkkailu auttaa vähentämään torjunta-aineiden käyttöä; tällaisia kemikaaleja käytetään ainoastaan tarvittaessa ilman järjestelmällistä suunnitelmaa, toisin kuin parsanviljelyssä yleensä.

Kemiallisten torjunta-aineiden tavanomaista vähäisempi käyttö vaikuttaa osaltaan Brabantse Wal asperges -parsan erityisen maun kehittymiseen.

Lisäksi viljelijät valvovat näytteiden avulla säännöllisesti maan kivennäistilannetta, minkä vuoksi lannoitteita käytetään ainoastaan tarvittaessa.

Koska parsan luonnolliseen kasvuprosessiin ei puututa tarpeettomasti, viljelmät ovat muita parsaviljelmiä kestävämpiä ja vastustuskykyisempiä kasvitaudeille; samalla säilyvät tuotteen aistinvaraiset ominaisuudet.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://www.rvo.nl/sites/default/files/Productdossier%20Brabantse%20Wal%20asperges.pdf

(1) EUVL L 179, 19.6.2014, s. 17.